Bitcoin, πράσινα εταιρικά ομόλογα και χρηματοοικονομική πίεση
Authors: Αργυροπούλου Δέσποινα 
Published: September 2024

Στην παρούσα διδακτορική διατριβή, ο σκοπός της είναι η εξέταση της σχέσης ανάμεσα σε δύο χρονοσειρές, στα πράσινα εταιρικά ομόλογα και το κρυπτονόμισμα Bitcoin λόγω της φύσης αυτών των δύο περιουσιακών στοιχείων. Εστιάζοντας στη φύση αυτών των περιουσιακών στοιχείων, γίνεται κατανοητό ότι τα πράσινα εταιρικά ομόλογα και το κρυπτονόμισμα Bitcoin χαρακτηρίζονται ως αντίθετες επενδυτικές επιλογές. Για αυτές τις αντίθετες επενδυτικές επιλογές, γνωρίζουμε ότι τα πράσινα εταιρικά ομόλογα έχουν θετικό περιβαλλοντικό αποτύπωμα και το κρυπτονόμισμα Bitcoin έχει αρνητικό περιβαλλοντικό αποτύπωμα. Ο βασικός στόχος της συγκεκριμένης διατριβής είναι η αποκάλυψη και η μελέτη των βραχυχρόνιων και των μακροχρόνιων σχέσεων ανάμεσα στις χρονοσειρές της μελέτης μας λαμβάνοντας υπόψη τις οικονομικές συνθήκες και τις μεταβολές αυτών στην παγκόσμια αγορά. Λόγω της ιδιαίτερης σχέσης που ερευνάται ανάμεσα στα πράσινα εταιρικά ομόλογα και το κρυπτονόμισμα Bitcoin, επιλέξαμε να μελετήσουμε ένα αρκετά μεγάλο χρονικό διάστημα περίπου δέκα ετών. Το χρονικό διάστημα επεκτείνεται από την 28η Φεβρουαρίου του έτους 2013 έως την 14η Μαρτίου του έτους 2023 με βάση το οποίο λαμβάνονται ημερήσιες παρατηρήσεις. Όμως, πρέπει να τονισθεί ότι η ημερομηνία έναρξης της χρονικής περιόδου για την ανάλυσή μας υποδεικνύεται από τη διαθεσιμότητα των παρατηρήσεων των πράσινων εταιρικών ομολόγων σύμφωνα με τον S&P Green Bond Index. Επίσης, λαμβάνοντας υπόψη τον βασικό μας στόχο για την σχέση των δύο χρονοσειρών της μελέτης μας, βιώσαμε μία ερευνητική πρόκληση εστιάζοντας σε δύο βασικά στοιχεία των χρονοσειρών, την ασυμμετρία και την μεταβλητότητα. Παράλληλα, πραγματοποιείται έλεγχος για την ύπαρξη ή μη σχέσης σε βραχυχρόνιο ή/και μακροχρόνιο επίπεδο ανάμεσα στα πράσινα εταιρικά ομόλογα και στο κρυπτονόμισμα Bitcoin. Αυτό το κενό σε εμπειρικό επίπεδο αντιμετωπίζεται μέσα από την κατάλληλη μεθοδολογία, η οποία περιλαμβάνει τρία αυτοπαλίνδρομα διανυσματικά μοντέλα, το Structural Vector Autoregressive μοντέλο (SVAR), το Bayesian Vector Autoregressive μοντέλο (BVAR), και το Markov - Switching Vector Autoregressive μοντέλο (MSVAR). Αυτά τα τρία μοντέλα εφαρμόζουμε και συγκρίνουμε ώστε να εξετάσουμε τους στόχους της ανάλυσής μας για τις δύο χρονοσειρές μας σε περιβάλλον χρηματοοικονομικής αστάθειας. Σύμφωνα με τα εμπειρικά αποτελέσματα που προκύπτουν από τις αγορές των πράσινων εταιρικών ομολόγων και του κρυπτονομίσματος Bitcoin, επιβεβαιώνεται η μη ύπαρξη αιτιατής σχέσης προς καμία κατεύθυνση ανάμεσα στις μεταβολές των τιμών των πράσινων εταιρικών ομολόγων και των τιμών του κρυπτονομίσματος Bitcoin. Αυτή η διαπίστωση, επίσης, βεβαιώνει την μη ύπαρξη βραχυχρόνιας σχέσης ανάμεσα σε αυτές τις χρονοσειρές. Ενώ, επιβεβαιώνεται η ύπαρξη μακροχρόνιας σχέσης ανάμεσα στις τιμές των πράσινων εταιρικών ομολόγων και στις τιμές του κρυπτονομίσματος Bitcoin. Ωστόσο, τα ευρήματα της ανάλυσής μας δεν ανιχνεύουν την πραγματική σχέση των χρονοσειρών με αποτέλεσμα οι επενδυτές να είναι διχασμένοι και ως προς τα δύο αυτά μη παραδοσιακά περιουσιακά στοιχεία. Αυτός ο διχασμός μπορεί να υποδείξει πιθανά προβλήματα στη χρηματοδότηση των επιχειρήσεων και στην πράσινη μετάβαση. Αυτά τα πιθανά προβλήματα μπορεί να προκαλέσουν αλλαγές, οι οποίες σχετίζονται με τον τομέα της χρηματοδότησης των επενδυτικών έργων. Έτσι, συνεπάγεται ότι οι επενδυτές πρέπει να είναι σε θέση να αναπτύξουν και να ακολουθήσουν μία κατάλληλη στρατηγική με σκοπό τα πράσινα εταιρικά ομόλογα και το κρυπτονόμισμα Bitcoin να καθίστανται δύο αξιόλογα συχνά χρησιμοποιούμενα χρηματοδοτικά εργαλεία. Επομένως, αυτά τα περιουσιακά στοιχεία χρησιμοποιούνται σε περιβάλλοντα, τα οποία χαρακτηρίζονται από χρηματοοικονομική πίεση και ασυμμετρία. Πιο συγκεκριμένα, σύμφωνα με το μοντέλο SVAR, καταλήγουμε στο συμπέρασμα ότι δεν εντοπίζεται αιτιατή σχέση προς καμία κατεύθυνση ανάμεσα στις μεταβολές της μεταβλητής S&P Green Bond Index και στις μεταβολές του κρυπτονομίσματος Bitcoin. Αυτή η μη ύπαρξη αιτιατής σχέσης προς καμία κατεύθυνση μας ωθεί να μελετήσουμε τη σχέση των δύο μεταβλητών και με άλλα διανυσματικά αυτοπαλίνδρομα μοντέλα, τα οποία είναι τα μοντέλα BVAR και MSVAR. Ενώ, σύμφωνα με τα μοντέλα BVAR και MSVAR, τα ευρήματα είναι περισσότερο εμπεριστατωμένα λόγω της χρήσης του ελέγχου VAR Granger με αποτέλεσμα να ανιχνεύεται η μετάδοση της μεταβλητότητας στις δύο αγορές των πράσινων εταιρικών ομολόγων και του κρυπτονομίσματος Bitcoin. Άρα, είμαστε σε θέση να ισχυριστούμε ότι αυτή η αμφίδρομη επίδραση από την μία χρονοσειρά στην άλλη οφείλεται στην παρουσία της μεταβλητότητας και τη μετάδοση αυτής (volatility transmission) ανάμεσα σε αυτές τις δύο χρονοσειρές, τα πράσινα εταιρικά ομόλογα και το κρυπτονόμισμα Bitcoin. Επομένως, καταλήγουμε στο συμπέρασμα ότι η πράσινη μετάβαση με τη βοήθεια των πράσινων εταιρικών ομολόγων επηρεάζει ισχυρά το γνωστότερο και δημοφιλέστερο κρυπτονόμισμα Bitcoin, το οποίο χαρακτηρίζεται ως αρνητικό περιουσιακό στοιχείο σχετικά με το περιβαλλοντικό του αποτύπωμα. Επιπλέον, από την ανάλυσή μας, οι επενδυτές μπορούν να συλλέξουν πληροφορίες για την πιθανή πορεία και των πράσινων εταιρικών ομολόγων και του κρυπτονομίσματος Bitcoin. Εν κατακλείδι, με την ολοκλήρωση της συγκεκριμένης διδακτορικής διατριβής, παρατηρείται ότι η εφαρμογή της μεθοδολογίας ενισχύει την άποψη ότι υπάρχει ιδιαίτερο ενδιαφέρον από τους ερευνητές για τη σχέση ανάμεσα στο κρυπτονόμισμα Bitcoin και στα πράσινα εταιρικά ομόλογα στην παγκόσμια αγορά. Δηλαδή, η ανταπόκριση της συγκεκριμένης μεθοδολογίας χαρακτηρίζεται ως επιτυχημένη στην πρόταση για εναλλακτικές επενδύσεις μέσω μη παραδοσιακών περιουσιακών στοιχείων από τους επενδυτές και τις επιχειρήσεις σε περιβάλλοντα χρηματοοικονομικής πίεσης και αστάθειας, αλλά και ασυμμετρίας. Επομένως, συμπεραίνεται ότι η παρούσα διδακτορική διατριβή είναι καθοριστική για την βιβλιογραφία λόγω της συνεισφοράς της στην παρακολούθηση της ακριβούς φύσης της σχέσης ανάμεσα στα πράσινα εταιρικά ομόλογα και στο κρυπτονόμισμα Bitcoin.